**Podrška sanaciji Titove pećine u Drvaru**

**ZA BOSNU I HERCEGOVINU JE OD SUDBINSKOG ZNAČAJA**

**OČUVANJE ANTIFAŠISTIČKE TRADICIJE**

Na prijedlog ministrice okoliša i turizma u Vladi Federacije Bosne i Hercegovine **Edite Đapo**, Vlada Federacije Bosne i Hercegovine odobrila je iznos od 50.000,00 KM za podršku sanacije Titove pećine u Drvaru.

U obrazloženju ovoga prijedloga, ministrica Đapo je naglasila da je Titova pećina u Drvaru značajno i jedinstveno prirodno i kulturno-historijsko naslijeđe Bosne Bosne i Hercegovine.

*Zaštita i očuvanje ovog kompleksa od posebnog je značaja ne samo za Općinu Drvar, već i za cijelu zemlju. To je izvanredan spoj prirodnog bogatstva i historijskog spomenika koji svjedoči o borbi naroda Bosne i Hercegovine protiv fašizma koji je kao takav ostao u naslijeđe nama i budućim generacijama uz obavezu da ga čuvamo i da njegujemo sjećanje i tradiciju na borbu naših očeva i djedova za odbranu civilizacijskih tekovina od pošasti fašizma i svih drugih sličnih režima i ideologija*, kazala je Đapo.

Također je podsjetila da, gledano iz današnje perspektive, za Bosnu i Hercegovinu je od sudbinskog značaja očuvanje toga segmenta tradicije naših naroda jer je i ujedinjena Evropa, tj. Evropska Unija kojoj težimo i za koju smo čvrsto opredijeljeni, nastala upravo na temeljima poštivanja ljudskih i građanskih prava, toleranciji, jednakosti i vladavini zakona.

Zaštita i očuvanje Titove pećine posebno je značajna za malu i nerazvijenu povratničku Općinu Drvar kao važan resurs za poticaj razvoja turizma kao najbrže rastuće privredne djelatnosti u Bosni i Hercegovini.